Hartontvanger se 'ekstra tyd' ná kwarteeu verby | Maroela Media
Albertus Scholtz. Foto: Verskaf
Enkele dae nadat Albertus Scholtz (73) van Stilbaai in die Wes-Kaap 'n heerlike geselligheid saam met sy vriende en familie gehad het om die 25 jaar te vier wat sy oorgeplante hart al in sy borskas klop, het hy in die waakeenheid van 'n hospitaal gesterf.
Scholtz se vrou, Jeannie, het Vrydag aan Maroela Media gesê haar man het, nadat hy alle dokters se verwagtinge oortref het, sy laaste asem op 2 Julie uitgeblaas. "Ek is verskriklik hartseer en ek huil aan mekaar, maar ek is so dankbaar. So dankbaar vir die tyd wat die Here hom gegee het, so dankbaar vir die mooi manier waarop die Here hom gevat het. Albertus het altyd gesê hy wil net graag eendag met waardigheid sterf en sy wens is bewaarheid. Hy het waardig en mooi gegaan," sê Jeannie.
Maroela Media het verlede maand berig oor Scholtz wat 25 jaar ná 'n hartoorplanting steeds 'n gesonde en vervulde lewe lei. Scholtz het vertel hoe sy lewe handomkeer verander het ná die ingrypende operasie en hoe hy "elke dag dankbaar is vir die ekstra dag" wat hy gekry het.
Scholtz was ook 'n groot voorstaander van orgaanskenking en het sy "ekstra tyd" en sy lewensverhaal gebruik om bewusmaking hieroor te skep en mense in te lig oor die voordele daarvan.
Jeannie vertel hulle het net meer as 'n week voor Albertus se dood 'n geleentheid gehou om die 25 jaar ná die hartoorplanting, wat op 22 Junie 1993 plaasgevind het, te vier. "Dit was regtig 'n viering van sy lewe. Albertus het so goed gevoel en hy het goed gelyk. Ek kon sommer sien hy voel goed. Hy het tussen die tafels deur beweeg en met al ons vriende en familie gesels," sê sy.
Albertus en Jeannie Scholtz. Foto: Verskaf
Sy vertel Scholtz was 'n wonderlike positiewe mens wat ander aangesteek het met sy positiwiteit en lewenslus. "Ek het daardie dag van die geselligheid vir die mense gesê ons is hier om sy lewe te vier. As daar iets is wat julle vir Albertus wil sê, sê dit vandag vir hom. Moenie wag tot die dag wat hy dood is nie, sê dit nou wanneer hy dit kan hoor. Ons seun, Ignatius, het ook 'n huldeblyk geskryf wat ek aan Albertus kon voorlees. Min het ons geweet… Op 'n manier was daardie dag 'n afskeid sonder dat ons dit geweet het."
'n Paar dae ná die geselligheid het Scholtz by die huis inmekaargesak en hy is twee dae later in die waakeenheid van 'n hospitaal opgeneem. Volgens Jeannie was Scholtz toe reeds in 'n koma en het hy in algehele orgaanversaking ingegaan. Hy het dae later gesterf sonder dat hy ooit weer wakker geword het.
"Ek voel vandag net dankbaar dat Albertus die geleentheid gekry het om sy getuienis met mense te deel voor sy dood. Hy het so 'n goeie bydrae tot die samelewing gelewer en mense was so lief vir hom. Ek kan net terugkyk op 'n wonderlike vervulde lewe wat hy gehad het."
'n Gedenkdiens vir Scholtz sal môre in Stilbaai gehou word, aangesien die familie gewag het vir Ignatius om vanaf Dubai na Suid-Afrika te reis.
*Om meer oor orgaanskenking te wete te kom, besoek gerus die Stigting vir Orgaanskenking se webwerf hier.
Ek is so bly die oom het n kwart eeu ekstra gehad, medelye aan sy geliefdes.Hy het darem n lang en goeie lewe gehad,mens kan op sy foto sien sy lewe was gelukkig.